
Për shpronësimin, për interes publik, të pronarëve të pasurive të paluajtshme, pronë private, që preken nga ndërtimi i segmentit rrugor bypass shkozet-durrës

Në mbështetje të nenit 100 të Kushtetutës, të neneve 5 pika 1, 20 e 21 të ligjit nr. 8561, datë 22.12.1999 “Për shpronësimet dhe marrjen në përdorim të përkohshëm të pasurisë pronë private për interes publik”, me propozimin e Ministrit të Punëve Publike dhe Transportit, Këshilli i Ministrave

Vendosi:

1. Shpronësimin, për interes publik, të pronarëve të pasurive të paluajtshme, pronë private, që preken nga ndërtimi i segmentit rrugor bypass Shkozet-Durrës.
2. Shpronësimi bëhet në favor të Drejtorisë së Përgjithshme të Rrugëve (Autoriteti Rrugor Shqiptar).
3. Pronarët e pasurive të paluajtshme, që shpronësohen, të kompensohen në vlerë të plotë, sipas masës së kompensimit përkatës, që paraqitet në tabelën bashkëlidhur këtij vendimi, për tokë arë dhe truall, me sipërfaqe totale 4643 (katër mijë e gjashtëqind e dyzet e tre) m2, me vlerë 45 751 194 (dyzet e pesë milionë e shtatëqind e pesëdhjetë e një mijë e njëqind e nëntëdhjetë e katër) lekë.
4. Shpenzimet procedurale në vlerën 515 000 (pesëqind e pesëmbëdhjetë mijë) lekë të përballohen nga Drejtoria e Përgjithshme e Rrugëve (Autoriteti Rrugor Shqiptar).
5. Vlera e përgjithshme e shpronësimit prej 45 751 194 (dyzet e pesë milionë e shtatëqind e pesëdhjetë e një mijë e njëqind e nëntëdhjetë e katër) lekësh, të përballohet nga “Llogaria e veçantë” e Ministrisë së Financave, pranë Bankës së Shqipërisë  “Fondi i shpronësimeve”.
6. Shpronësimi të fillojë në datën 7.11.2012.
7. Pronarët e listës, që i bashkëlidhet këtij vendimi, do të kompensohen për efekt shpronësimi, pasi të kenë paraqitur dokumentacionin e plotë të pronësisë, të rifreksuar brenda afateve ligjore, në Drejtorinë e Përgjithshme të Rrugëve (Autoriteti Rrugor Shqiptar).
8. Drejtoria e Përgjithshme e Rrugëve (Autoriteti Rrugor Shqiptar) të kryejë likuidimin e pronarëve, sipas pikës 7 të këtij vendimi, në bazë të dokumentacionin të pronësisë.
9. Brenda 30 (tridhjetë) ditëve nga data e miratimit të këtij vendimi, Zyra Vendore e Regjistrimit të Pasurive të Paluajtshme Durrës, në bashkëpunim me Drejtorinë e Përgjithshme të Rrugëve (Autoriteti Rrugor Shqiptar), të fillojë procedurat për hedhjen e trupit të rrugës në hartat treguese (kadastrale) të regjistrimit, sipas planimetrisë së shpronësimit, që do t’i vihet në dispozicion nga Drejtoria e Përgjithshme e Rrugëve dhe të bëjë kalimin e pronësisë, për pasuritë e shpronësuara, në favor të shtetit.
10. Zyra Vendore e Regjistrimit të Pasurive të Paluajtshme Durrës të pezullojë të gjitha transaksionet me pasuritë e shpronësuara deri në çastin kur të realizohet procesi i hedhjes së trupit të rrugës në hartat treguese (kadastrale) të regjistrimit, si dhe kalimi i pronësisë për pasuritë e shpronësuara.
11. Ngarkohen Ministria e Punëve Publike dhe Transportit, Ministria e Financave, Drejtoria e Përgjithshme e Rrugëve (sot Autoriteti Rrugor Shqiptar), Zyra Qendrore e Regjistrimit të Pasurive të Paluajtshme dhe Zyra Vendore e Regjistrimit të Pasurive të Paluajtshme Durrës për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

